มุมเดิม..ฉากเดิมโมนิก้าและทีมงาน
*หากวิเคราะห์สถานการณ์ของตลาดหุ้นไทยอย่างเป็นระบบจะเห็นว่า ทุกอย่างยังเล่นกันอยู่ในกรอบเดิมๆ ไม่มีอะไรเป็นพิเศษ หลายอย่างยังอยู่บนกติกาที่ยอมรับได้ และยังไม่มีใครล้ำเส้นมากเกินไป “โมนิก้า” ถึงชอบนั่งดูข่าวเม้าท์ที่ออกมาจากก๊กก๊วนต่างๆ มีความคิดเห็นต่อหุ้นเป้าหมายอย่างไร? หลังกระแสข่าวเม้าท์ลับหลังมีออกมาเป็นระลอก จนหลายคนรู้สึกอินกับสิ่งที่เกิดขึ้นไปแล้วนะซี
4 ก.พ. 2559

*หากวิเคราะห์สถานการณ์ของตลาดหุ้นไทยอย่างเป็นระบบจะเห็นว่า ทุกอย่างยังเล่นกันอยู่ในกรอบเดิมๆ ไม่มีอะไรเป็นพิเศษ หลายอย่างยังอยู่บนกติกาที่ยอมรับได้ และยังไม่มีใครล้ำเส้นมากเกินไป “โมนิก้า” ถึงชอบนั่งดูข่าวเม้าท์ที่ออกมาจากก๊กก๊วนต่างๆ มีความคิดเห็นต่อหุ้นเป้าหมายอย่างไร? หลังกระแสข่าวเม้าท์ลับหลังมีออกมาเป็นระลอก จนหลายคนรู้สึกอินกับสิ่งที่เกิดขึ้นไปแล้วนะซี
*เหมือนกับรายงานของโกลด์แมน แซคส์ ที่เพิ่งเขียนออกมาสดๆ ร้อนๆ ว่า ราคาน้ำมันดิบในช่วงปลายปี 59 จะถีบตัวขึ้นไปยืนที่ 45 เหรียญต่อบาเรล ทั้งที่ช่วงปลายปี 58 เพิ่งจะบอกกับชาวโลกว่า ราคาน้ำมันดิบจะลงไปต่ำกว่า30 เหรียญต่อบาเรล “โมนิก้า” ถือเป็นข้อมูลที่ผู้เล่นต้องทำความเข้าใจก่อนว่า นี่เป็นเกมธุรกิจ! ซึ่งอาจเป็นไปตามที่คาดการณ์ หรือไม่เป็นตามที่คาดการณ์ก็ได้นะคะ
*ฉะนั้นการที่ดัชนีลงมาทำจุดต่ำสุดที่ระดับ 1,275.41 จุด หลังจากนั้นค่อยๆ ฟื้นตัวอย่างเป็นล่ำเป็นสัน ก่อนจะจบลงตรงที่ 1,291.77  จุด บวกไป 6.47 จุด  ด้วยมูลค่าการซื้อขาย 3.96 หมื่นล้านบาท “โมนิก้า” ถือเป็นเรื่องของข้อมูลข่าวสารที่เข้ามากระทบในช่วงนั้นๆ และทำให้แนวรับแรกที่บริเวณ 1,280 จุด ยังคงเป็นจุดที่เหมาะต่อการช้อนหุ้นเก็บไว้ในพอร์ต จึงขอแสดงความยินดีกับคนที่เข้ามาเล่นสั้นๆ แล้วถอยฉาก ด้วยพะยะค่ะ
*เช่นเดียวกับในรายของ TRUE กับJAS หากเม้าท์กันตามท้องเรื่องที่เกิดขึ้น “โมนิก้า” ถือเป็นเรื่องที่เขย่าประสาทอย่างรุนแรง เพราะเป็นหุ้นที่โดนตั้งคำถามเยอะมาก! จนถึงขนาดนักวิเคราะห์เม้าท์กันอย่างได้อารมณ์ว่า รอบนี้ต้องคืนใบอนุญาตแน่ๆ! แต่เหตุการณ์กลับตาลปัตร เมื่อคณะกรรมการกิจการโทรคมนาคม (กทค.) ออกมาตอกหน้าชมรมข่าวเม้าท์แห่งประเทศไทยว่า ทั้งคู่จ่ายเงินทันกำหนดเส้นตาย 21 มี.ค.59..ถึงกระนั้นก็เชื่อได้เลยว่า เดี๋ยวก็มีประเด็นลบใหม่ๆ ถูกจุดขึ้นมาอีกรอบ หุ้นเลยไปไหนไม่ได้สักทีไงล่ะค่ะ
*ส่วนคนที่สบายใจขึ้นมานิดหนึ่ง “โมนิก้า” กลับมองไปที่หุ้น PTT และPTTEP หลังจากมีข่าวออกมาตลอดทั้งวันว่า ช่วงครึ่งปีหลังจะฟื้นตัวขึ้นอย่างเป็นล่ำเป็นสัน แรงซื้อเลยไหลกลับเข้ามาอย่างต่อเนื่อง จนดันหุ้นขึ้นมาปิดที่ 234 บาท บวกไป 2 บาท ส่วนตัวลูกก็ทะยานขึ้นมาปิดที่ 56.75 บาท บวกไป 2 บาท มันเป็นข้อมูลที่ทำให้เดี๊ยนมั่นใจขึ้นไปอีกขั้นว่า วันนี้ต้องกำหนดโพซิชั่นให้ชัดเจน เพราะมันไม่มีอะไรเลวร้ายจนกู่ไม่กลับหรอกค่ะ
*เหมือนกับในรายของ CPF หากมองกรอบการขยับขึ้นขยับลงตามแนวทางที่ “โมนิก้า” เม้าท์ให้ฟังเมื่อวันก่อน มันก็เป็นจังหวะของคนที่ถนัดโหนกระแส เพราะเป็นที่ทราบกันโดยทั่วไปว่า ทุกอย่างกำลังเดินไปในทางที่ดีขึ้นอย่างต่อเนื่อง การที่หุ้นวิ่งขึ้นมาปิดที่ 19.60 บาท บวกไป 0.60 บาท หรือขึ้นไป 3% ด้วยมูลค่า 660 ล้านบาท มันทำให้เชื่อว่า เป้าหมาย 22 บาทอยู่ไม่ไกลเกินเอื้อมเจ้าค่ะ
*เช่นเดียวกับในรายของ CKP กลายเป็นหุ้นที่มีรอบวิ่งไปมาในกรอบ 1.90-2.20 บาทไปเสียแล้วแบบนี้ “โมนิก้า” ถือเป็นจังหวะที่นักเล่นขาประจำไม่มีทางปล่อยให้จังหวะนี้หลุดลอยไปอย่างแน่นอน เพราะของมันเห็นกันอย่างทนโท่ว่า จังหวะนี้กำลังไปได้สวย วานนี้ถึงเห็นหุ้นขึ้นมาปิดที่ 2.16 บาท บวกไป 0.12 บาท หรือขึ้นไป 5.90% อย่างรวดเร็ว! ยิ่งหุ้นเพิ่งกระชากขึ้นแรงเป็นวันแรก ยิ่งมีลุ้นทะลุแนวต้านสำคัญค่อนข้างสูง..ยกเว้นไปไม่ไหวจริงๆ ก็ลงมาเล่นที่กรอบด้านล่างก็ได้เจ้าค่ะ
*ส่วนรายที่โอเว่อร์สุดๆ ในเที่ยวนี้กลายเป็น EFORL คอนเซ็ปต์การทำธุรกิจไม่มีอะไรจับต้องได้ แถมเรื่องที่ทำในเที่ยวนี้ก็เป็นเพียงวิศวกรรมทางการเงิน “โมนิก้า” ถึงไม่ค่อยเห็นด้วยกับการเข้ามาเล่นกับไฟ และเมื่อย้อนกลับไปดูข้อมูลในอดีตจะเห็นว่า ตอนที่ปั่นขึ้นไป 2 บาท ก็เริ่มเขี่ยลูกแถว 0.50 บาท พร้อมกับสร้างสตอรี่ซื้อหุ้นวุฒิศักดิ์ มาปีนี้บิ้วลด์อารมณ์ด้วยการนำวุฒิศักดิ์เข้าตลาดหุ้น ส่งผลให้หุ้นเด้งขึ้นมาปิดที่ 0.64 บาท บวกไป 0.10 บาท หรือขึ้นไป 18.50% ด้วยมูลค่า 320 ล้านบาท เหมือนลอกพิมพ์เขียวกันมาเลยนะเนี่ย
*อีกหนึ่งรายที่มากับสายลมของข่าวลือ แต่ตัวหุ้นยังยืนหยัดได้อย่างแข็งแกร่ง “โมนิก้า” คงต้องกลับไปมองที่ LIT เป็นลำดับแรกก่อนใครเพื่อน เพราะเอาเข้าจริงก็ไม่มีอะไรในกอไผ่เหมือนกับบางกลุ่มพยายามหยิบไปโยงกับ ICBC วันนี้ถึงต้องเข้าใจตรงกันว่ากำไรปี 58 โตไม่ต่ำกว่า 20% ขณะที่ปี 59 มองกันว่า โตต่ำๆ 10% มันเลยทำให้ราคาปิดที่ 9.15 บาท ลบไป 0.05 บาท เป็นอะไรที่น่าสนใจมากๆ นะคะ
*ก่อนจากกันขอเม้าท์ถึง RS ของ “เฮียฮ้อ” เพื่อทำให้นักเล่นได้รู้ว่า เฮียก็เป็นห่วงสุขภาพของหุ้นเหมือนกัน วานนี้ถึงคลอดแผนซื้อหุ้นคืนจำนวน 50.70 ล้านบาท ใช้เงินทั้งสิ้น 470 ล้านบาท หลังราคาหุ้นต่ำเกินความเป็นจริง และทันทีที่ข่าวดังกล่าวถูกประกาศอย่างเป็นทางการ ราคาหุ้นก็พุ่งขึ้นมาในทันที ก่อนจะจบลงที่ระดับ 9.55 บาท บวกไป 0.55 บาท หรือขึ้นไป 6% เดี๊ยนเม้าท์ได้ทันทีว่า ไม่หยุดอยู่แค่นี้หรอกค่ะ
*ป.ล. ในเมื่อรูปแบบของการลงทุนไม่มีอะไรน่าวิตกจนสุดขั้ว ผู้เล่นก็ควรหัด โหนกระแสบ้าง..สวนกระแสบ้าง เพื่อสร้างสีสันให้กับชีวิตนะคะ